Komisjoni määrus (EÜ) nr 1439/2003,

12. august 2003,

millega muudetakse komisjoni määrust (EÜ) nr 896/2001, milles sätestatakse nõukogu määruse (EMÜ) nr 404/93 üksikasjalikud rakenduseeskirjad seoses banaanide ühendusse importimise korraga

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 13. veebruari 1993. aasta määrust (EMÜ) nr 404/93 banaanituru ühise korralduse kohta, [1] viimati muudetud määrusega (EÜ) nr 2587/2001, [2] eriti selle artiklit 20,

ning arvestades järgmist:

(1) Komisjoni määruses (EÜ) nr 896/2001, [3] viimati muudetud määrusega (EÜ) nr 1303/2003, [4] sätestatakse määruse (EMÜ) nr 404/93 alates 1. juulist 2001 kohaldatavad üksikasjalikud rakenduseeskirjad seoses kõnealuse määruse artikli 18 lõikes 1 sätestatud impordi tariifikvootide haldamisega.

(2) Määruse (EÜ) nr 896/2001 artikliga 4 sätestatakse eelkõige senistele A/B- ja C-ettevõtjatele kvoodi kindlaksmääramise meetod nende 1994., 1995. ja 1996. aasta keskmise esmaimpordi põhjal, mida võetakse arvesse 1998. aastaks avatud tariifikvootide haldamisel.

(3) Andmete ajakohastamiseks ja korra haldamise lihtsustamiseks 2004. aastaks avatavate A/B- ja C-tariifikvootide ja seejärel 2005. aastaks avatavate tariifikvootide puhul arvutatakse seniste ettevõtjate kvoot selle põhjal, mil määral nad kasutasid määruse (EÜ) nr 896/2001 artikli 4 lõigete 1 ja 2 alusel väljastatud ja/või kõnealuse määruse artikli 20 alusel üle antud impordilitsentse 2002. ja 2003. aastal.

(4) Pädevad siseriiklikud asutused vastutavad dokumentide kontrollimise eest tõendamaks, et litsentsi omanik või omandaja, kui litsentsid antakse üle määruse (EÜ) nr 896/2001 artikli 20 ja komisjoni 9. juuni 2000. aasta määruse (EÜ) nr 1291/2000 (millega kehtestatakse põllumajandussaaduste impordi- ja ekspordilitsentside ning eelkinnitussertifikaatide süsteemi kohaldamiseüksikasjalikud ühiseeskirjad, [5] viimati muudetud määrusega (EÜ) nr 325/2003 [6]) asjaomaste sätete kohaselt, on kasutanud impordilitsentse.

(5) Arvesse tuleks võtta seniste ettevõtjate eriolukorda, kellele eraldatakse 2004. ja/või 2005. aastaks nende tegevusi võrdlusaastal mõjutavate raskuste tõttu erakordselt madal kvoot, ja sätestada vajalike asjakohaste meetmete võtmise menetlus A/B- ja C-tariifikvootide koguste piires.

(6) Seepärast tuleks määrust (EÜ) nr 896/2001 vastavalt muuta.

(7) Impordikorra sätetest ei tulene omandatud õigused ja ettevõtjad ei või tugineda neile õiguspärase ootusena.

(8) Käesoleva määrusega ettenähtud meetmed on kooskõlas banaanituru korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 896/2001 muudetakse järgmiselt.

1. Artikli 3 lõige 1 asendatakse järgmisega:

"1. senised ettevõtjad – majandussubjektid, füüsilised või juriidilised isikud, üksikettevõtjad või rühmad, kes 31. detsembrini 2003 kasutatud võrdlusperioodi ühel aastal asusid ühenduses ja kes on oma kulul ostnud tootjatelt teatava miinimumkoguse kolmandatest riikidest pärit banaane või vastavalt olukorrale on ise kõnealuseid tooteid tootnud, ühendusse lähetanud või ühenduses müünud.

Eelmises lõigus määratletud toiminguid nimetatakse edaspidi "esmaseks impordiks".

Esimeses lõigus osutatud miinimumkvoot on 250 tonni või 20 tonni, kui turustus või import käsitleb üksnes kuni 10 sentimeetri pikkusi banaane."

2. Artiklid 4 ja 5 asendatakse järgmistega:

"Artikkel 4

1. Iga senise A/B- ja C-ettevõtja individuaalne kvoot kehtestatakse tema kirjalikul taotlusel selle põhjal, millises ulatuses nad kasutasid neile väljastatud või neile artikli 20 alusel üle antud impordilitsentse 2002. aastal (2004. aasta importi suhtes) ja 2003. aastal (2005. aasta impordi suhtes).

2. Iga senine ettevõtja esitab individuaalse kvoodi taotluse pädevale siseriiklikule asutusele hiljemalt tariifikvoodi avamisele eelnenud aasta 15. septembriks.

Taotlused sisaldavad üksikasjalikke andmeid banaanikoguste kohta, mille puhul taotleja on kasutanud vastavalt lõikele 1 individuaalsete kvootide kindlaksmääramise aastal väljastatud impordilitsentse. Neile on lisatud taotluse esitanud senise ettevõtja poolt kasutatud impordilitsentside koopiad.

3. Käesoleva määruse alusel õigusi omavate seniste ettevõtjate ühinemisel tekkivatel ettevõtjatel on kõnealuste algsete ettevõtjatega samad õigused.

Artikkel 5

1. Pädevad siseriiklikud asutused teevad kontrolle seniste ettevõtjate individuaalse kvoodi kindlaksmääramiseks 2004. ja 2005. aastal. Litsentside kasutamist kontrollitakse taotluse esitanud ettevõtjate poolt väljastatud ja kasutatud litsentside koopiate põhjal.

Kui litsentsid antakse üle artikli 20 alusel, vahetavad asjaomase liikmesriigi pädevad siseriiklikud asutused vajalikku teavet.

2. Pädevad siseriiklikud asutused teavitavad komisjoni individuaalsete kvootide summast A/B- ja C-tariifikvootidest eraldi hiljemalt tariifikvoodi avamisele eelnenud aasta 15. oktoobriks.

3. Kasutades lõike 2 alusel saadud teavet ja pidades silmas A/B- ja C-tariifikvootide raames saadaolevaid üldkoguseid, määrab komisjon vajaduse korral iga senise ettevõtja kvoodi suhtes kohaldatava ühtse korrigeerimiskoefitsiendi.

4. Pädevad siseriiklikud asutused teavitavad seniseid ettevõtjaid hiljemalt 15. novembriks nende kvoodist, mida on vajadusel lõike 3 kohaselt sätestatud koefitsiendiga korrigeeritud.

5. Kui ettevõtjale eraldatud individuaalne kvoot on erakordselt madal võrdlusaastal nende tegevust mõjutavate raskuste tõttu, võib pädev siseriiklik asutus esitada komisjonile koos vajalike täiendavate dokumentidega raskuste tunnustuse taotluse. Vajaduse korral võtab komisjon asjaomased meetmed vastavalt määruse (EÜ) nr 404/93 artiklile 20 A/B- ja C-tariifikvootide piires.

6. Kõikide liikmesriikide pädevad asutused on loetletud lisas. Seda nimekirja võib komisjon muuta liikmesriikide poolt teada antud muutuste põhjal."

Artikkel 2

Käesolev määrus jõustub kolmandal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 12. august 2003

Komisjoni nimel

komisjoni liige

Franz Fischler

[1] EÜT L 47, 25.2.1993, lk 1.

[2] EÜT L 345, 29.12.2001, lk 13.

[3] EÜT L 126, 8.5.2001, lk 6.

[4] ELT L 185, 24.7.2003, lk 5.

[5] EÜT L 152, 24.6.2000, lk 1.

[6] ELT L 47, 21.2.2003, lk 21.

--------------------------------------------------